text: Tvinges til at ansætte lærlinge
  31 oktober 2011 kl. 12.12
  Virksomheder skal tvinges til at ansætte lærlinge, hvis de vil arbejde for det offentlige.
  Det indgår i Regeringens plan om anlægsinvesteringer på 17,5 milliarder kroner til jernbaner, motorveje og kystbeskyttelse.
  Hvis firmaer vil byde på arbejdet, er det en betingelse, at lærlinge og praktikanter udgør en procentdel af medarbejderstaben.
  Kravet hilses velkommen af entreprenørvirksomheden Bo Michelsen A/S i Tønder.
  Ti procent af virksomhedens arbejdsstyrke på omkring 90 er lærlinge.
  
  9.000 gået i stå
  I dag er 9.000 unge gået i stå i deres uddannelse, fordi de mangler en læreplads.
  - Det er vores holdning, at vi selv må påtage os et ansvar for at få udlært kvalificeret arbejdskraft, siger uddannelsesansvarlig hos Bo Michelsen A/S, Tage Stork.
  Virksomheden uddanner murere og struktører.
  I forvejen har kommuner og regionerne gjort det til en krav i udbudsmaterialet for større anlægsarbejder, at virksomhederne skal have et vist antal lærlinge, hvis de vil have arbejdet.
  Regeringen vil yderligere oprette 1.500 skolepraktikpladser næste år.
  